Li Simon Busuttil huwa Kap li t-tmexxija tiegħu għandha problemi ta' awtorità rajnieh dan l-aħħar meta segwejna kif fil-Partit Nazzjonalista kibru l-vuċijiet kontra tiegħu. Iżda mhux dan it-tip ta' awtorità biss qiegħed jitlef. Għal diversi xhur, il-Kap tal-Oppożizzjoni, Simon Busuttil, tkellem fit-tul dwar l-ambjent u b'konvinzjoni, bħal Idea Ambjent, protesti u għadd ta' diskorsi oħra ta l-impressjoni li dan se jkun wieħed mill-oqsma li jipprova jiddefinixxi l-Partit Nazzjonalista minn forzi politiċi oħra f'pajjiżna. M'għandniex xi ngħidu, Simon Busuttil kien qed jitlaq minn punt ta' żvantaġġ. Kien jagħmel parti minn partit u gvern li fil-qasam ambjentali għamel sfreġji kbar bħal, ngħidu aħna, l-estensjoni taż-żoni ta' żvilupp b'ammont rekord fi żmien li l-Ministru kien George Pullicino, li sal-lum għadu spalla ma' spalla ma' Busuttil. Għalkemm Simon Busuttil jista' jgħid li ma kienx parti mill-Kabinett, żgur ma jistax jgħid li ta xi kontribut biex dawn il-ħniżrijiet ma jiġrux, anke jekk fil-Partit Nazzjonalista kien fil-qalba – delegat speċjali u awtur ta' żewġ manifesti elettorali – lanqas qatt lissen kelma dwar dan. Illum jinsab f'pożizzjoni differenti: imexxi partit, u għalhekk għandu l-ikbar influwenza fuq id-deċiżjonijiet li jieħu l-istess partit. Għal darba wara oħra qed naraw li hemm differenza kbira bejn dak li jgħid u dak li jagħmel, bl-aħħar każ kien il-kwistjoni tal-fish farms. Fl-aħħar jiem, quddiem l-Awtorità tal-Ippjanar kien hemm id-deċiżjoni għar-revoka tal-permess, iżda r-rappreżentant tal-Partit Nazzjonalista ma qabilx. Il-Prim Ministru kien diżappuntat li l-Bord tal-Awtorità tal-Ippjanar ma ddeċidiex u dlonk iddikjara dan; xi ħaġa li forsi kien hemm min ma fehemx. Għaliex l-Awtorità għamlet bil-kontra ta' dak li qal il-Prim Ministru? Fil-fatt, wara snin imdorrijin b'awtoritajiet bl-ebda awtonomija, ikun hemm min isibha iebsa li l-Gvern u l-Awtorità ma jaħsbuhiex l-istess. Min-naħa l-oħra, Simon Busuttil qal li din kienet deċiżjoni ġusta u ħalla lil kulħadd bla kliem. Anke hawn rajna differenza bejn iż-żewġ partiti. Il-Gvern qed jagħmel regolamenti ċari; jinforza filwaqt li daħħal tariffi għax min iniġġes irid iħallas. Dawn mhumiex affarijiet faċli, għax l-iktar ħaġa faċli hi li ma tiddeċidix kif jipprova jagħmel Simon Busuttil billi jitfa' sieq naħa u oħra n-naħa l-oħra. Jipprova jilgħab il-logħba fejn jidher li qed jagħmel dak li hu sewwa meta fil-verità jkun irid jiddefendi l-interessi tal-elite, għax hu parti minnhom. Għalhekk, kull jum li qed jgħaddi, Simon Busuttil qed jitlef l-awtorità morali li jitkellem għal u f'isem il-poplu.